b'\n_START_ARTICLE_\nD\xc5\xbeiazas\n_START_SECTION_\nD\xc5\xbeiazo stilistin\xc4\x97s i\xc5\xa1takos\n_START_PARAGRAPH_\nManoma, kad did\xc5\xbeiausi\xc4\x85 \xc4\xaftak\xc4\x85 d\xc5\xbeiazo raidai padar\xc4\x97 afroamerikieti\xc5\xa1ka muzika. \xc5\xa0i muzika prad\xc4\x97jo formuotis XVII a., kai \xc4\xaf Amerik\xc4\x85 buvo atve\xc5\xbeti pirmieji juodaod\xc5\xbeiai vergai i\xc5\xa1 Vakar\xc5\xb3 Afrikos. Pana\xc5\xa1iu metu i\xc5\xa1 Europos \xc4\xaf Amerik\xc4\x85 atvyko ir baltieji i\xc5\xa1eiviai. Taip Amerikoje prad\xc4\x97jo asimiliuotis dvi, visi\xc5\xa1kai skirtingais bruo\xc5\xbeais pasi\xc5\xbeymin\xc4\x8dios, muzikos kult\xc5\xabros. Afrikos muzikai b\xc5\xabdinga a\xc5\xa1tri, sinkopin\xc4\x97 ritmika, ji neturi vedamojo tono, kvadratin\xc4\x97s period\xc5\xb3 strukt\xc5\xabros. \xc5\xa0iai muzikai b\xc5\xabdinga poliritmija, trumpi melodiniai motyvai. Afrikos muzikos pagrindinis elementas yra improvizacija. Dar vienas specifinis bruo\xc5\xbeas\xc2\xa0\xe2\x80\x93 \xc5\xa1ios muzikos ne\xc4\xafmanoma u\xc5\xbera\xc5\xa1yti natomis._NEWLINE_Afrikos muzika Amerikoje susijung\xc4\x97 su Europos muzikos tradicijomis ir \xc5\xa1itaip susiformavo afroamerikieti\xc5\xa1ka muzika. Ji formavosi 300 met\xc5\xb3\xc2\xa0\xe2\x80\x93 nuo XVII iki XIX a. Galutiniai jos stiliai susiformavo tik XIX a. Pagrindiniai afroamerikieti\xc5\xa1kos muzikos \xc5\xbeanrai: darbo dainos, spiri\xc4\x8diueliai, balad\xc4\x97s ir kt._NEWLINE_Afroamerikieti\xc5\xa1ka muzika pad\xc4\x97jo atsirasti kai kuriems ikid\xc5\xbeiaziniams stiliams: archaji\xc5\xa1kajam bliuzui, barrelhouse stiliui, \xc4\xafvairaus pob\xc5\xabd\xc5\xbeio \xc5\xa1okiams, regtaimams, afroamerikieti\xc5\xa1kai religinei muzikai._NEWLINE_XIX a. pab. afroamerikieti\xc5\xa1kos muzikos pagrindu susiformavo d\xc5\xbeiazas.\n_START_SECTION_\nTradicinis d\xc5\xbeiazas (1900\xe2\x80\x931940)\n_START_PARAGRAPH_\nTradicinis d\xc5\xbeiazas pirmiausia siejamas su nedideliais Naujojo Orleano orkestrais, i\xc5\xa1 kuri\xc5\xb3 v\xc4\x97liau susiformavo bigbendai. Tradiciniam d\xc5\xbeiazui priskiriami Naujojo Orleano ir \xc4\x8cikagos stiliai, diksilendas, svingas ir jo atmainos. Taip pat jam priskiriama afroamerikieti\xc5\xa1ki vokalin\xc4\x97s muzikos \xc5\xbeanrai: gospelas, spiri\xc4\x8diueliai, balad\xc4\x97s, archaji\xc5\xa1kasis bliuzas bei instrumentin\xc4\x97s muzikos fortepijoniniai \xc5\xbeanrai\xc2\xa0\xe2\x80\x93 regtaimai, stride, boogie-woogie ir kt. Nedideli\xc5\xb3 d\xc5\xbeiazo orkestr\xc5\xb3 pagrindiniai stiliai, padar\xc4\x99 daug \xc4\xaftakos j\xc5\xb3 raidai, yra Naujojo Orleano stilius, \xc4\x8cikagos stilius ir diksilendas.\n_START_SECTION_\nNaujojo Orleano stilius\n_START_PARAGRAPH_\nNaujojo Orleano d\xc5\xbeiazo stilius\xc2\xa0\xe2\x80\x93 pats seniausias d\xc5\xbeiazo stilius, susiformav\xc4\x99s XIX a. pab.\xe2\x80\x93XX a. pr. \xc5\xa0is stilius tur\xc4\x97jo labai didel\xc4\x99 reik\xc5\xa1m\xc4\x99 tolimesnei d\xc5\xbeiazo raidai. Naujojo Orleano stili\xc5\xb3 formavo nedideli orkestrai, groj\xc4\x99 \xc4\xafvairiose Naujojo Orleano pasilinksminimo vietose: gatv\xc4\x97se, kavin\xc4\x97se, burlaiviuose ir kt. I\xc5\xa1 prad\xc5\xbei\xc5\xb3 tai buvo m\xc4\x97g\xc4\x97ji\xc5\xa1ki juodaod\xc5\xbei\xc5\xb3 orkestrai._NEWLINE_Ilgainiui atsirado pagrindiniai Naujojo Orleano stiliaus d\xc5\xbeiazo atlik\xc4\x97jai\xc2\xa0\xe2\x80\x93 d\xc5\xbeiazo t\xc4\x97vu tituluojamas L.Armstrongas, K.Oliveris, K.Ory ir kiti. J\xc5\xb3 vadovaujami orkestrai pla\xc4\x8diai i\xc5\xa1gars\xc4\x97jo ir prisid\xc4\x97jo prie tolimesn\xc4\x97s d\xc5\xbeiazo raidos. \xc5\xa0ie kolektyvai i\xc5\xa1siskyr\xc4\x97 savitu ir originaliu grojimo stiliumi, \xc4\xafdomiomis kompozicijomis bei improvizacijomis._NEWLINE_Naujojo Orleano stilius grind\xc5\xbeiamas liaudies melodij\xc5\xb3 improvizavimu. Buvo suformuota grojimo ir improvizavimo tvarka: melodij\xc4\x85 groja kornetas, jam pritaria klarnetas ir ritmini\xc5\xb3 instrument\xc5\xb3 grup\xc4\x97. Trombonas groja boso linij\xc4\x85 ir taip i\xc5\xa1laiko vis\xc4\x85 k\xc5\xabrinio harmonin\xc4\xaf pagrind\xc4\x85. Ritmikai b\xc5\xabdingas ketvirtini\xc5\xb3 beat\xe2\x80\x99as. D\xc4\x97l akcentuojam\xc5\xb3 stipri\xc5\xb3j\xc5\xb3 takto dali\xc5\xb3 N.Orleano stiliaus kompozicijos turi daug mar\xc5\xa1ui b\xc5\xabding\xc5\xb3 po\xc5\xbeymi\xc5\xb3. Improvizacijos grojamos dvigubai grei\xc4\x8diau nei originali tema, joms b\xc5\xabdinga kvadratin\xc4\x97 strukt\xc5\xabra ir atskiras kiekvieno instrumento solinis, improvizacinio pob\xc5\xabd\xc5\xbeio epizodas._NEWLINE_XX a. II de\xc5\xa1imtmetyje, i\xc5\xa1populiar\xc4\x97jus kitiems d\xc5\xbeiazo stiliams, Naujojo Orleano stilius buvo u\xc5\xbemir\xc5\xa1tas. V\xc4\x97l prad\xc4\x97tas propaguoti XX de\xc5\xa1imtmetyje, atsiradus moderniajam d\xc5\xbeiazui.'